25.10.2022
FI
Euroopan unionin virallinen lehti
L 275/75
KOMISSION TÄYTÄNTÖÖNPANOPÄÄTÖS (EU) 2022/2053, annettu 18 päivänä lokakuuta 2022, ehdotetun eurooppalaisen kansalaisaloitteen ”Vegaanisia aterioita koskeva eurooppalainen kansalaisaloite” rekisteröinnistä Euroopan parlamentin ja neuvoston asetuksen (EU) 2019/788 mukaisesti (tiedoksiannettu numerolla C(2022) 7418) (Ainoastaan englanninkielinen teksti on todistusvoimainen)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen, ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan, sekä katsoo seuraavaa: (1)
Komissiolle toimitettiin 30 päivänä elokuuta 2022 eurooppalaisen kansalaisaloitteen ”Vegaanisia aterioita koskeva eurooppalainen kansalaisaloite” rekisteröintipyyntö.
(2)
Aloitteen tavoitteena on sen järjestäjien mukaan ”tarjota Euroopassa aina erikseen saataville vegaaninen vaihtoehto yksityisissä ja julkisissa tiloissa, joissa myydään elintarvikkeita ja juomia.
Vegaanisia aterioita koskeva eurooppalainen kansalaisaloite on tarkoitettu vegaaneille sekä niille, jotka kunnioittavat oikeutta vegaaniseen vaihtoehtoon.
Lisäksi tarkoituksena on toimia ilmastonmuutoksen torjumiseksi sekä helpottaa EU:n kuluttajien mahdollisuuksia syödä arjessaan kasviperäistä ruokaa.
Vegaaniseen ruokavalioon ei liity julmia käytäntöjä, eikä sen yhteydessä hyväksikäytetä tai lopeteta eläimiä.
Sen avulla vastataan jatkuvasti kasvavaan kollektiiviseen tietoisuuteen eläinten oikeuksista.
Lisäksi vegaaninen ruokavalio muuttaa tuotanto- ja työllisyystoimintojen, -rakenteiden ja -logistiikan valintaedellytyksiä ja vähentää saastumista.
Vegaanisia aterioita koskevassa eurooppalaisessa kansalais­ aloitteessa ehdotetaan, että Euroopassa säädetään velvoitteesta tarjota elintarvikkeita ja juomia yleisölle myytäessä vegaaninen vaihtoehto.
Tavoitteena on, että Euroopan kansalaisten osallistuminen johtaa sellaisen EU:n lainsäädännön hyväksymiseen, josta on suurta hyötyä maapallon kannalta ilmastokriisin lievittämisessä, luonnonvaraisten lajien sukupuuttoon kuolemisen ja metsäkadon torjunnassa, maankäytön parantamisessa, meren eliöstön suojelemisessa sekä ruoan haaskauksen ja aliravitsemuksen torjunnassa”.
(3)
Aloitteen aiheesta, tavoitteista ja taustasta annetaan tarkempia tietoja liitteessä ja täydentävässä asiakirjassa, joissa esitetään myös yksityiskohtaiset perustelut aloitteen puolesta.
Järjestäjien mukaan vegaanisen vaihtoehdon tarjoaminen saataville myytäessä elintarvikkeita ja juomia yleisölle yksityisissä ja julkisissa tiloissa edistää vegaanisen vaihtoehdon saatavuutta, auttaa torjumaan ilmastokriisiä lisäämällä kasviperäisten elintarvikkeiden kulutusta ja alentaa elintarvikkeiden hintaa.
Järjestäjien mukaan ”vegaaniruuan saatavuuden helpottaminen myytäessä elintarvikkeita ja juomia julkisella ja yksityisellä sektorilla vähentää hiilidioksidipäästöjä, ympäristön saastumista ja vedenkulutusta sekä eläimille aiheutuvaa kärsimystä”.
(4)
Kun tarkastellaan aloitteen tavoitetta asettaa elintarvikkeiden ja juomien vähittäismarkkinoiden toimijoille oikeudellinen velvoite tarjota vegaanituotteita, komissiolla on SEUT-sopimuksen 114 artiklan nojalla toimivalta esittää ehdotus säädökseksi.
Lisäksi siltä osin kuin aloite voi vaikuttaa yhteisen maatalouspolitiikan mukaisiin toimenpiteisiin tai edellyttää niitä, komissiolla on SEUT-sopimuksen 43 artiklan nojalla toimivalta esittää ehdotuksia säädöksiksi.
(5)
Mikään kansalaisaloitteen osista ei näin ollen ylitä selvästi komission toimivaltaa tehdä perussopimusten soveltamiseksi ehdotuksia unionin säädöksiksi.
(6)
Tämä päätelmä ei rajoita sen arvioimista, täyttyisivätkö tässä tapauksessa konkreettiset aineelliset edellytykset, joiden perusteella komissio voi toimia, mukaan lukien suhteellisuusperiaatteen ja toissijaisuusperiaatteen noudattaminen ja perusoikeuksien mukaisuus.
(1) EUVL L 130, 17.5.2019, s. 55.